RESOLUCIÓN do 2 de xuño de 1999, da Delegación Provincial da Coruña, pola que se dispón a inscrición no rexistro e a publicación, no Diario Oficial de Galicia, do convenio colectivo da empresa Servicios Pesqueros Pujales, S.L.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 13/07/1999

Visto o expediente do convenio colectivo da empresa Servicios Pesqueros Pujales, S.L. que tivo entrada nesta delegación provincial o día 26-5-1999, subscrito en representación da parte económica pola empresa, e da parte social polo delegado de persoal o día 11-5-1999, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servicios da Administración do Estado á Comunidade Autónoma de Galicia en materia de traballo, esta delegación provincial
ACORDA:
Primeiro.-Ordena-la súa inscrición no libro de rexistro de convenios colectivos de traballo existente nesta delegación provinical, e notificación ás representacións económica e social da comisión negociadora.
Segundo.-Ordena-lo seu depósito no Servicio de Relacións Laborais, Sección de Mediación, Arbitraxe e Conciliación.
Terceiro.-Dispoñe-la súa publicación no Diario Oficial de Galicia.
A Coruña, 2 de xuño de 1999.
María Reyes Carabel Pedreira
Delegada provincial da Coruña
Convenio para a empresa Servicios Pesqueros Pujales, S.L.
Artigo 1º.-Ámbito funcional.
Este convenio será de aplicación á empresa Servicios Pesqueros Pujales, S.L., no centro de traballo que a empresa ten no porto da Coruña, dedicada á distribución de envases para o peixe.
Artigo 2º.-Vixencia.
A duración deste convenio terá unha vixencia de tres anos: iniciará a súa vixencia e en toda a súa totalidade o primeiro de xaneiro de 1999.
Artigo 3º.-Prórroga e denuncia do convenio.
Este convenio será prorrogado tacitamente no momento do seu vencemento, por sucesivos períodos dunha anualidade, a non ser que se denuncie para a súa revisión cun mínimo de tres meses antes do seu vencemento ou do dalgunha das súas prórrogas.
A denuncia deberá comunicárselle á outra parte por escrito e, se é o caso, ó organismo competente da Administración.
Artigo 4º.-Retribucións.
Os incrementos salariais deste convenio, durante a súa vixencia, serán os seguintes:
-Para o ano 1999: 3,3% sobre tódolos conceptos salariais.
-Para o ano 2000: o IPC previsto, máis 1,5% sobre tódolos conceptos salariais.
-Para o ano 2001: o IPC previsto, máis 1,5% sobre tódolos conceptos salariais.
Artigo 5º.-Gratificacións extraordinarias.
Estableceranse dúas pagas extraordinarias ó ano, que se farán efectivas o 15 de xullo e o 22 de decembro.
As dúas pagas aboaranse cunha mensualidade do salario base.
Artigo 6º.-Gratificación de transporte.
Establécese unha gratificación de transporte, que para o ano 1999 será de 7.869 pesetas mensuais, aboadas en doce pagas.
Artigo 7º.-Festivos e nocturnidade.
Por ser esta unha empresa dun sector moi peculiar, no salario base que se pacta neste convenio inclúese o labor de servir caixas ós barcos en domingos e festivos, labor que se efectuará por quendas rota
tivas, tal e como se vén efectuando ata a data e o servicio nocturno ós barcos. O salario dos traballadores será o pactado neste convenio, sexa cal sexa a súa xornada, sempre que non se superen as 40 horas semanais marcadas pola lei.
Artigo 8º.-Xubilación.
A xubilación será obrigatoria para tódolos traballadores ós 65 anos, salvo pacto entre empresa e traballador, sempre que teña dereito a percibir unha pensión. De non ser así, poderá continuar na empresa ata que se xere o dereito á prestación.
Este artigo negociarase no caso de que por disposición de rango superior se reducise a idade da xubilación.
Os traballadores, por pacto de empresa, poderán acollerse á xubilación especial ós 64 anos, segundo o disposto no real decreto.
Artigo 9º.-Gratificación de antigüidade.
Consistirá na percepción do 5% do salario base, por cada quinquenio, e empezará a contar a partir do 1 de xaneiro de 1992, ou no momento de ingresar na empresa, para tódolos traballadores que entren a partir do 1 de xaneiro de 1992.
Artigo 10º.-Seguro de invalidez ou morte.
A empresa contratará un seguro colectivo de invalidez ou morte en accidente de traballo para tódolos traballadores cunha antigüidade superior a un ano, cunha contía de 1.000.000 de pesetas.
Artigo 11º.-Xornada laboral.
A xornada laboral será de 40 horas semanais, salvo que por norma de rango superior se cambiase a dita xornada.
Artigo 12º.-Vacacións.
Os traballadores desfrutarán dun período de trinta días naturais de vacacións.
Artigo 13º.-Licencias retribuídas.
O traballador, logo de aviso ou xustificación, poderá ausentarse do traballo con dereito a remuneración, por algún dos motivos e polo tempo seguinte:
a) Dezasete días naturais en caso de matrimonio.
b) Tres días nos casos de nacemento de fillo ou enfermidade grave ou falecemento de parentes ata o segundo grao de consanguinidade ou afinidade. Cando, con tal motivo, o traballador necesite facer un desprazamento para o efecto, o prazo será de catro días.
Artigo 14º.-Promoción e formación profesional no traballo.
O traballador terá dereito:
a) Ó desfrute dos permisos necesarios para concorrer a exames, así como a unha preferencia agora elixir quenda de traballo, se tal é o réxime instaurado na empresa, cando curse con regularidade estudios para a obtención dun título académico ou profesional.
b) Á adaptación da xornada ordinaria de traballo para a asistencia a cursos de formación profesional ou a concesión do permiso oportuno de formación ou perfeccionamento profesional, con reserva do posto de traballo.
Artigo 15º.-Garantías sindicais.
A empresa respectará o dereito dos traballadores a se sindicaren libremente.
Os traballadores afiliados a un sindicato ou asociación legalmente constituídos poderán distribuír información e recadar cotas fóra das horas de traballo, sen perturba-la actividade normal da empresa.
As horas retribuídas dos membros do comité de empresa de máis de trinta traballadores, poderán acumularse para seren desfrutadas por un ou varios de entre os interesados, notificándolle á direccióin da empresa con oito días de antelación o comezo do mes de que se trate, e sempre que non supoña alteración grave do réxime laboral desta.
Artigo 16º.-Comisión paritaria.
A comisión paritaria do convenio estará composta por Carlos Pujales, por parte empresarial e, en representación dos traballadores, por José Mejuto López.
Táboas salariais para 1999
Salario base78.686 pesetas mensuais
Gratificación de transporte7.869 pesetas mensuais
Salario anual1.196.032 pesetas mensuais